इमरान खान ने भारत-पाकिस्तान शांति वार्ता को फिर से शुरू किए जाने की इच्छा जताई है। एक जिम्मेदार पद पर आसीन होने के नाते यह सद्भाव अच्छी बात है। लेकिन जैसा की न्याय के संबंध में कहा जाता है कि वह सिर्फ होना ही नहीं चाहिए होता हुआ दिखना भी चाहिए। उसी तरह कूटनीति में भी साइलेंट गेस्चर की बहुत अहमियत होती है। अगर वाकई इमरान खान चाहते हैं कि भारत के साथ रिश्तों की नई और सकारात्मक शुरुआत हो तो उन्हें कम से कम ऐसे लोगों को इस काम में लगाना चाहिए था जो दोनों देशों के रिश्तों के प्रति सकारात्मक रुख का मनोवैज्ञानिक संकेत देते जबकि है इसके उलट मुंबई में जब 2008 में हाफिज सईद के दस बदमाश अपने आतंकी हमले के दौरान मासूम भारतीयों का खून बहा रहे थे, उस समय तत्कालीन पाकिस्तान के विदेश मंत्री शाह महमूद कुरैशी नई दिल्ली में थे, जाहिर है 'शांति वार्ता' के लिए। यह बात अपने आप बता देती है पाकिस्तान की कथनी और करनी में कितना फर्क है। बहरहाल, उस समय कुरैशी पाकिस्तान पीपल्स पार्टी (पीपीपी) की सरकार में विदेश मंत्री (2008-2011) थे। अब वही कुरैशी पूर्व क्रिकेटर व अब पाकिस्तान के 22 वें प्रधानमंत्री इमरान खान के नेतृत्व वाली पाकिस्तान तहरीके इंसाफ (पीटीआई) पार्टी की सरकार में फिर से विदेश मंत्री बनकर लौट आए हैं।